En hel del boliger er lige nu til salg. Godt og vel 31.000 danske boliger er til salg, og det er første gang i tre år, at antallet er så højt. Og det er cirka 3,6 procent flere end i april. I 9 ud af 11 af de nordjyske kommuner gør den tendens sig også gældende. Her har også langt de fleste kommuner fået flere huse til salg siden april. Det viser tal fra Boligsiden. Det er på Læsø, der er kommet færrest boliger til salg sammenlignet med april. Faktisk er der 4 procent færre til salg end i april. Helt omvendt er det i Vesthimmerlands og Rebild Kommuner, som har mange flere boliger til salg. Her er henholdsvis 13 og 10 procent flere boliger udbudt lige nu. Slår stadig ikke tiden før corona Ifølge boligøkonom og kommunikationsdirektør hos Boligsiden Birgit Daetz, er det helt normalt. Der kommer nemlig typisk flere boliger til salg jo længere, vi kommer ind foråret. - Som følge af den massive efterspørgsel under coronaårene, har husudbuddet generelt set været på et lavt niveau sammenlignet med tidligere år, og der er stadig et stykke vej til, at vi er tilbage til den normal, vi kendte før coronaboomet, siger Birgit Daetz, boligøkonom og kommunikationsdirektør hos Boligsiden. Sammenlignet med det gennemsnitlige antal huse til salg for primo maj i årene 2015-2019, er der 17,7 procent færre huse til salg ved indgangen til maj måned i år. - Det gælder stadig for 78 af landets kommuner, at der er færre huse at vælge imellem nu, end der i gennemsnit var i årene før corona. Så selv om antallet af huse til salg er steget en smule i løbet af den seneste måned, er der stadig rigeligt med plads til flere hussælgere. Vi kan nemlig samtidig se, at interessen for huskøb er stigende, og der er således god mulighed for at få et hus solgt i det nuværende marked, siger Birgit Daetz.

Opsummering:
I langt de fleste nordjyske kommuner er der kommet flere boliger til salg - den største stigning er i Vesthimmerlands Kommune.